(Rapport Uffiċjali u Rivedut)

Il-ĦDAX-IL PARLAMENT

Laqgħa Nru. 130

It-Tlieta 15 ta' Mejju, 2012

Stampat fl-Uffiċċju tal-Iskrivan

Prezz €2.50

IL-ĦDAX-IL PARLAMENT

Laqgħa Nru. 130

It-Tlieta 15 ta' Mejju, 2012

Il-Kumitat iltaqa' fil-Palazz, il-Belt Valletta, fis-07:24 p.m.

Il-Minuti tal-Laqgħa Nru. 129 li saret nhar it-Tlieta, 15 ta' Mejju 2012, ġew ikkonfermati.

THE CHAIRMAN: Ninforma lill-Kumitat li rċivejt korrispondenza mingħand is-Sur David Agius, ex-Surġent, u nixtieq inpoġġiha fuq il-Mejda tal-Kumitat.

Jidhirli li diġà ltqajna miegħu fil-preżenza tal-Kumitat li jieħu ħsieb l-affarijiet tal-Pulizija.

Dan ovvjament għad għandu xi affarijiet pendenti mal-Bord tal-Pulizija.

Hawnhekk hawn xi korrispondenza, però għal xi raġuni din il-laqgħa ma saritx.

Jien ma nsib l-ebda oġġezzjoni li jiġi jiltaqa' mal-Kumitat, jew miegħi privatament, jekk hu jaħseb illi aħna nistgħu nkunu ta' xi għajnuna għalih.

Niftakar li s-Sinj.

Pauline Abela kienet tat xi tip ta' ruling jew xi idea li l-każijiet li nittrattaw m'għandhomx ikunu ta' individwi imma b'mod aktar ġenerali – ta' sezzjonijiet tal-pubbliku per eżempju, eċċ. Jiena xorta waħda ninsab lest li niltaqa' miegħu.

Nistgħu nibagħtulu risposta li aħna disponibbli biex inkunu ta' għajnuna għalih, kemm jekk jiltaqa' magħna u anki jekk jixtieq jiġi meta jkun hawn il-Bord tal-Pulizija.

Jekk aħna niġu miżmuma milli nagħmlu din il-laqgħa mid-direzzjoni tal-Parlament – għaliex xi ħaġa bħal din ma nistgħux nagħmluha – allura ma jkollix iktar poter biex nagħmilha.

Għalhekk, inpoġġi fuq il-Mejda tal-Kumitat:

Email mingħand is-Sur David Agius, ex-Surġent fil-Korp tal-Pulizija, datata 12 ta' Mejju, 2012.

F'din l-email hemm talba mingħand is-Sur Agius sabiex jiltaqa' mal-Kumitat Permanenti dwar l-Affarijiet Soċjali.

L-Onor.

CARMELO ABELA: Rigward din l-email li rċevejna, jien ma nieħdux li huwa mill-aspett individwali.

M'għandniex nidħlu fil-każ individwali, però għandna nisimgħu...

THE CHAIRMAN: Jien ma rrifjutajtx li nisimgħu.

CARMELO ABELA: Nagħmluha ċara li mhux se niddeċiedu fuq l-ebda każ individwali.

THE CHAIRMAN: Jien m'għandi l-ebda problema li nisimgħu, u din dejjem għamiltha ċara.

Hu li ma jridx jiġi jkellem lili biss.

Għamiltha ċara permezz tas-Sinj.

Anna Coleiro li, jekk irid, jiġi hawn u nitkellmu, jew jiġi hawn meta niltaqgħu mal-Bord.

Kull ma xtaqt huwa li nkun naf x'inhi x-xewqa tiegħu!

Però, m'għandi l-ebda oġġezzjoni: fl-aħħar mill-aħħar, aħna politiċi u biex niltaqgħu man-nies qegħdin hawn.

JUSTYNE CARUANA: Nista' nistaqsik xi ħaġa?

Jien qrajtha l-email.

Dan għandu issues pendenti quddiem xi bord, u waqt li hemm dawn l-issues pendenti quddiem il-bord, irid jiltaqa' magħna?

Jew ġew konklużi?

Ma fhimtx eżatt...

THE CHAIRMAN: Jien ma niddejjaq lanqas xejn li inti, bħal kull persuna oħra deputat ta' dan il-Kumitat li taf l-indirizz tal-email tiegħu, tiktiblu u tindaga inti stess.

M'għandi l-ebda problema.

Hu kien qed jiktbilna uffiċjalment permezz tas-Sinj.

Anna Coleiro tista' tfakkrek x'ġara, u anke forsi tagħtik transcripts ta' xi laqgħat li diġa' kellna fejn hu kien preżenti.

Naf li għandu xi claim personali mal-Bord tal-Pulizija.

Ma nafx jekk id-deċiżjoni ittiħditx jew le, imma naf li hemm claim li jidher li għadu ma ġiex sodisfatt bir-risposta li ngħatatlu.

JUSTYNE CARUANA: Din hi l-ewwel email li rajt mingħandu … Dan qed jitlob li jiltaqa' magħna u li jiġi mxandar, bħas-soltu.

THE CHAIRMAN: Hemm il-korrispondenza - jien mhux se nirrispondi dak li m'iniex ċar fuqu.

Fil-prinċipju ma hemm xejn li jżommna milli niltaqgħu ma' din il-persuna.

Minn meta irċevejt l-ewwel korrespondenza, permezz ta' email lis-Sinj.

Anna Coleiro, għidtilha li jien lest li niltaqa' miegħu, però ma jidhirx li xtaq.

Nistgħu nistaqsu lis-Sinj.

Jien m'għandi l-ebda oġġezzjoni li din il-persuna tiġi hawnhekk.

Jekk, meta jkun qed jitkellem, ma jkunx jixtieq li jiġi rrekordjat, jista' jitlob li ssir laqgħa informali, u allura l-claim tiegħu ma tiġix irrekordjata għall-fini tal-inews rooms.

Aħna nibgħatu għalih permezz tas-Sur Stephen Grech li, min-naħa tiegħu, jista' jikkomunika mas-Sinj.

Anna Coleiro ħalli jkollu d-dettalji tal-każ.

Aħna kollha qegħdin naqblu biex niltaqgħu - m'għandniex dibattitu dwar jekk għandniex niltaqgħu jew le!

Jien dejjem kont idejja miftuħa li kull min jibgħatilna hawnhekk, niltaqa' miegħu.

Kont qiegħed nirrapporta lil dan il-Kumitat li kien ġie ppubblikat rapport jismu "Young People In Gozo - A Study - 2."

Naf li dan ir-rapport kien fih ammont ta' statistika.

Naħseb li jkun tajjeb li nagħtu l-opportunità lil min ħadem fuq dan ir-rapport biex jiġi f'dan il-Kumitat u jagħtina preżentazzjoni dwaru.

Il-fatt li r-rapport ikun ġie nnutat, u r-riċerkaturi jkunu ġew mitluba li jagħmlu preżentazzjoni fuqu, għandu jkun ta' sodisfazzjon għalihom.

Ftit ġimgħat ilu, kellna grupp ta' studenti li ġew jaqsmu magħna l-preokkupazzjonijiet tagħhom, u qed isiru tħejjijiet sabiex issir laqgħa fejn numru ta' entitajiet jiġu hawnhekk u jagħtu r-risposti għas-suġġerimenti u l-preokkupazzjonijiet li għandhom dawn l-istudenti universitarji Għawdxin.

Nitlob lis-Sur Stephen Grech biex wara l-laqgħa, jew matul din il-ġimgħa, jinfurmani kif sejrin il-preparamenti għal din il-laqgħa sabiex, jekk hemm xi entità jew awtorità li ma kkonfermatx il-preżenza tagħha, nagħmel ħilti kollha biex nara li kull min ġie mistieden ikun qiegħed hawn.

JUSTYNE CARUANA: Illum stess irċevejt email mingħand il-President, is-Sur Ryan Mercieca, u xtaq jara jekk hux possibbli li nistiednu ukoll rappreżentanti tal-Kunsill Lokali tal-Imsida, minħabba li hemm numru ta' studenti Għawdxin li joqgħodu hemmhekk.

Jixtiequ jiltaqgħu anke ma' dawn in-nies, forsi għandhom xi ilmenti.

THE CHAIRMAN: Li nkun nixtieq mingħandu, jekk mhux diġà qegħdin miktubin, huwa lista tas-suġġerimenti li dan jixtieq jitkellem dwarhom mal-Kunsill Lokali.

JUSTYNE CARUANA: Għandi jien.

THE CHAIRMAN: Il-każijiet li għandu fuq il-Kunsill tal-Imsida, jiġifieri?

THE CHAIRMAN: Kollox sew: imma rrid ngħid li l-entitajiet li stedinna hawnhekk bagħatnilhom is-suġġerimenti jew il-claims li dawn iż-żgħażagħ kellhom bħala għaqda vis-à-vis dik l-awtorità rispettiva.

Issa, jekk hemm xi claims jew suġġerimenti fuq il-lokalità tal-Imsida, nkunu nistgħu ngħadduhom lill-Kunsill Lokali tal-Imsida ħalli mhux inġibuh hawnhekk mingħajr ma jaf għalxiex ġej u għalxiex irid jirrispondi.

U b'hekk inkunu ġusti mal-Kunsill Lokali tal-Imsida, bħalma konna ma' entitajiet oħra.

JUSTYNE CARUANA: Little Gozo jgħidulha dik.

THE CHAIRMAN: Mela issa ngħaddu minnufih għall-preżentazzjoni tal-lum.

Nitlob lil min se jitkellem sabiex jagħti ismu, u jgħidilna d-designation tiegħu.

Nemmen li din il-laqgħa tal-lum mhijiex se tiġi konkluża llum, imma aħna xorta se nimxu pass pass u ma ngħaġġlux ħalli l-affarijiet narawhom sew.

Irrid infakkarkom ukoll li din il-laqgħa qiegħda tiġi trasmessa live, u allura wieħed irid ikun responsabbli ta' dak li se jgħid.

Fl-aħħar nett, nirringrazzjakom tal-preżenza tagħkom hawnhekk illejla.

"Young People in Gozo - A STUDY - 2" Preżentazzjoni minn Dr Andrew Azzopardi, Lecturer fl-Università ta' Malta

DR ANDREW AZZOPARDI (Senior Lecturer fl-Università ta' Malta): L-ewwel ħaġa, rrid nirringrazzjakom ta' kemm tqattgħu għaxijiet titkellmu fuq settur li huwa għal qalbi ħafna.

Naf li dan huwa kumitat viċin ħafna tan-nies, u napprezza ħafna x-xogħol li tagħmlu għax naf kemm tagħmlu xogħol f'diversi oqsma oħra.

Dan huwa kumitat attiv, u rrid nirringrazzjakom personalment ta' dan l-impenn li qed turu.

Irrid nieħu l-opportunità sabiex nintroduċi l-kollegi tiegħi li qegħdin hawnhekk illejla: is-Sur Anthony Zammit, Direttur ta' Eco Gozo; Andrea Saliba, Social Worker li taħdem f'tim partikolari fi ħdan l-OASI Foundation u li, flimkien ma' Daniela Spiteri u Dun Manwel Cordina, kienu ta' spalla importanti f'din ir-riċerka; kif ukoll is-Sur Noel Scerri, Manager tal-OASI Foundation.

Qed insemmi lil dawn in-nies għax jiena kont naf biha din il-Fondazzjoni, bħalma jafu biha prattikament Malta kollha.

Imma meta tagħmel ħames jew sitt xhur ġej u sejjer għandhom, tiltaqa' magħhom u titkellem magħhom, tinduna x'validità enormi għandha din il-Fondazzjoni.

Din mhux qed ngħidha biex inkun għedtha – jien ma tantx nagħmel hekk – imma għaliex nemmen li din il-Fondazzjoni għandha bżonn l-appoġġ tal-poplu Malti kollu, imma fost kollox tad-decision makers li tiġu intom, biex tkomplu tappoġġjawha.

Dan li qed ngħid bl-ebda mod ma qaluhuli huma biex ngħidu, imma għaliex din hija fondazzjoni li hija tassew rilevanti ħafna u hija effettiva.

Kull ħaġa li nagħmlu tagħmel sens għax għandha l-final result.

Il-final results tal-OASI Foundation matul is-seba' xhur li ħdimt magħhom kienu tajbin ħafna, u rridu nibżgħu għal dawn in-nies għax huma nies skarsi ħafna.

Il-qasam soċjali rridu nibżgħu għalih ħafna għaliex huwa qasam skars ħafna, u rridu nibżgħu għalih għax mhux faċli taħdem f'dan is-settur.

Dan l-istess xogħol li qegħdin jagħmlu dawn in-nies faċilment jistgħu jagħmluh f'organizzazzjonijiet oħra jew f'kumpaniji differenti, pubbliċi jew tal-privat, u jkunu qegħdin jaqilgħu ħafna iktar flus.

Għalhekk verament irridu nibżgħu għal dawn in-nies.

Jiena dħalt f'dan il-proġett għaliex l-OASI Foundation kienet ħarġet talba għar-riċerka li kien parti minn Eko Għawdex li ħadet dan il-proġett.

Il-mekkaniżmi ta' kif taħdem Eko Għawdex se nħalliha f'idejn is-Sur Zammit.

L-OASI Foundation, meta ħadet dan il-proġett, ħarġet tender biex issir ir-riċerka u jien għamilt il-bid tiegħi u ħadtha.

Jiena ma kontx waħdi f'din ir-riċerka.

Naturalment kont il-lead researcher, imma miegħi kelli żewġ konsulenti ta' portata importanti f'Malta.

Kelli lil Dr Saviour Formosa mill-Kriminoloġija u espert fil-kwantitattiv, espert fil-mod ta' kif jiġu sampled l-għażla ta' nies, u lil Dr Marilyn Clark, li hija esperta fuq l-aspett kwalitattiv.

Apparti dawn iż-żewġ persuni, kelli żewġ assistenti riċerkaturi, li kienu Dr Claire Bonello u Mahira Sheikh Mifsud, li hija Għawdxija u għandha għeruq qawwija ħafna f'Għawdex.

Kif diġa' għedt, kelli ħafna support min-naħa tal-OASI.

Issa li kelli f'moħħi huwa li nagħti exposè żgħira tar-riċerka, u mbagħad bil-mod il-mod niftħu ftit id-diskussjoni ħalli nkunu nistgħu nesploraw areas li intom tixtiequ tesploraw.

Din ir-riċerka ilha li saret 11-il sena, għalkemm il-commitment kien ta' għaxar snin.

L-OASI Foundation marru bi żmerċ b'sena biss, u din kienet saret fis-sena 2000, liema riċerka kienet saret minn Dr Tony Azzopardi, li kien il-Kap tad-Dipartiment taż-Żgħażagħ u l-Komunità, u li llum jinsab irtirat.

Min-naħa tiegħi jiddispjaċini ħafna li rtira, għax kien wieħed mill-mentors importanti tiegħi.

Dr Tony Azzopardi, flimkien mat-tim tiegħu, kienu għamlu riċerka way back li kienet tikkonsisti biex jaraw ftit iż-żgħażagħ Għawdxin fiex inhuma, x'inhuma t-trends li qegħdin jgħixu fihom, x'inhuma l-prioritajiet li qegħdin jagħtu lill-ħajja tagħhom, eċċ.

L-idea kienet li wara għaxar snin isir studju, imma dan l-istudju ma setax ikun studju komparattiv, jiġifieri ma stajniex nikkomparaw like with like.

U r-raġuni kienet li bil-mod ta' kif inġabret id-data fi żmien is-Sur Azzopardi, u l-mod ta' kif ġbartha jien, kienu differenti.

Il-mod ta' kif ġbartha jien illum il-ġurnata naħseb li hija l-mod, li kieku jinstabu l-fondi, kif tkun tista' tibqa' tinġabar kull sena, u dik id-data nkunu nistgħu nkomplu naġġornawha, għax bħal kull riċerka oħra din tibqa' valida sal-mument li tkun saret.

Naturalment jien akkademiku u, sa ċertu punt, qed ngħid kważi kontrija, imma fil-mument li tkun ġbart id-data, sa ftit mumenti wara dik l-istess data ma tibqax daqshekk valida.

L-ewwel nett, napprezza ħafna dak li qegħdin tagħmlu intom fejn qed tistaqsuna fuq din ir-riċerka, għaliex wieħed mill-commitments ta' din ir-riċerka kien proprju li nwassluha sal-punt tad-diskussjoni.

Inutli għandna din id-data kollha u nħalluha fi ktieb bil-qoxra sabiħa!

Barra minn hekk, id-data tibqa' aġġornata għaliex it-trends fiż-żgħażagħ qegħdin jinbidlu.

Biex nagħtikom eżempju żgħir, dik li qabel konna nqisuha bħala ġenerazzjoni kienet isseħħ bejn wieħed u ieħor f'25 sena.

Jien niftakar meta kont is-Sixth Form u konna noqogħdu nitkellmu fuq il-generation gap, għaliex it-tibdiliet tant kienu jsiru bil-mod li kienu jieħdu bejn 25 u 27 sena biex ikun hemm tibdil rilevanti bejn il-ġenituri.

Illum il-ġurnata qed insibu li mhux il-generation "X" spiċċat u l-"Y" u ż-"Ż" u l-alfa – fil-fatt dawn huma t-terminoloġiji li qegħdin nużaw – imma qed nirrealizzaw li kull ġenerazzjoni qed tieħu ħames snin biex tinbidel.

U allura rridu noqogħdu attenti ħafna għax, jekk verament irridu nirrispondu għall-ħteġijiet taż-żgħażagħ, irridu nkunu attivi, proattivi u spediti.

F'kelma waħda, rridu ngħaġġlu u f'ċerti setturi hemm ċerta urġenza.

Kif se naraw f'ċerti numri rridu neħduhom b'ċerta serjetà għax hemm ftit tal-preokkupazzjoni.

B'mod ġenerali din ir-riċerka x'inhi tgħid?

Din ir-riċerka qed tgħid li ż-żgħażagħ Għawdxin huma kuntenti b'Għawdex: għall-Għawdxin din hija xi ħaġa ovvja, għalkemm għall-kumplament tan-nies li mhumiex Għawdxin forsi mhijiex daqshekk ovvja.

Iż-żgħażagħ Għawdxin iħobbu lill-Għawdex b'passjoni: tant hu hekk li l-istatistika turi li huma nvoluti ħafna fis-settur tagħhom, fil-qasam tagħhom, fis-soċjetà tagħhom u fil-komunità tagħhom, u huma interessati ħafna fil-mod ta' kif qiegħda tiżviluppa l-komunità tagħhom.

L-Għawdxin iħobbu d-djalett tagħhom, iħobbu l-qaddisin tagħhom u jħobbu dak kollu li jirrappreżentahom.

Anzi, meta jaqsmu dan l-imbierek fliegu, jkollhom jinżgħu parti minn din l-identità!

Waħda mill-aktar affarijiet li xxokkjatni – xi ħaġa li ma kontx indunajt biha qabel u li ma kont qatt irrealizzajt – kienet li ż-żgħażagħ Għawdxin ma jibqgħux jużaw id-djalett tagħhom minħabba l-pressjoni li jsibu mill-peers tagħhom, li f'dan il-każ huma l-Maltin.

Din hija xi ħaġa serja.

Kull ħaġa li lili ma tħalliliex l-identità tiegħi salvagwardjata hija serja.

Immaġina li jien ma nistax ngħid li jien minn Birkirkara jew li jien mill-Mosta!

Żgur li xi ħaġa bħal din hija inkwetanti, u allura rridu neħduha b'ħafna serjetà.

It-tieni ħaġa hi li ż-żgħażagħ Għawdxin jirrealizzaw – u din tista' taraha b'mod pożittiv u tista' taraha wkoll b'mod negattiv - u donnhom irrassenjati li ma jistgħux jaħdmu immedjatament ġewwa Għawdex.

Huma jafu li huwa kważi impossibbli li jgħixu u jaħdmu f'Għawdex mill-ewwel, imma ma jfissirx li ma jridux jagħmlu ċirku sħiħ u jerġgħu lura lejn Għawdex.

Jiġifieri huma qegħdin jgħidu li jieħdu gost jitgħallmu ma' studenti Maltin, li jivvjaġġaw, li jgħixu waħedhom għax hemm ħafna pożittiv f'dan kollu, apparti li hemm ħafna tbatija wkoll.

Imma qegħdin jgħidu wkoll li b'dana kollu ma jfissirx li huma ma jridux imorru lura lejn Għawdex.

Jiġifieri għandhom passjoni enormi għall-gżira tagħhom.

Dak kien qisu x'kelli ngħid b'mod ġenerali.

Issa, jekk tippermettuli, se nidħol ftit fis-sommarju ta' din il-preżentazzjoni, u mbagħad wara nkun nista' ngħaddilkom kopja tagħha.

Bażikament, dan huwa sommarju tat-text u dan huwa t-target group li ħadna, jiġifieri l-blu ċar jindika r-riċerka tas-sena 2000.

Din ir-riċerka espandiet għax bdejniha mill-età ta' għaxar snin – għaliex il-youth policy qed tirrikonoxxi li ż-żgħażagħ trid tibda teħodhom mill-età ta' bejn l-għaxra u l-ħdax-il sena.

Jiġifieri, anke hemmhekk qegħdin nitkellmu fuq żgħażagħ li prattikament bdew l-iskola Sekondarja, għaliex id-dinja nbidlet illum.

Fil-fatt, dak li dak li kienu jagħmluh ta' 15-il sena issa qegħdin jagħmluh ħafna iżgħar, u allura riedna nħarsu lejn dan l-aspett ukoll.

Ħadna dik l-età ukoll għaliex riedna mmissu ftit mal-iskola Primarja.

Sfortunatament hawn Malta għandna diffikultà - li jien ma nistax nifhimha u naċċettaha bħala riċerkatur, imma naturalment kelli nirrispettaha - għaliex ċerta data waqqfuna milli niġbruha mill-Primarja!

Dawn l-issues huma marbutin mas-sesswalità u mal-konsum tad-droga.

Għalija dik hija ftit preokkupanti għaliex, jekk tagħmilha bi professjonalità, ma tkunx invażiv u tipproteġi lit-tfal ukoll, u allura m'għandekx għalfejn tinkwieta, imma xorta ċerti skejjel kienu preokkupati biha din – u tifhimha, għax huma jkunu qegħdin jimxu bid-direzzjonijiet li kellhom.

Din nixtieq li tinbidel għax hija bħall-famuża sexual policy.

Jekk aħna m'aħniex se niġbru d-data, m'aħniex se nkunu f'pożizzjoni li nirrispondu għall-bżonnijiet.

Inutli noqogħdu nistaħbew wara subgħajna, għax iid-data rriduha.

U l-kritika lejna ma kenitx minħabba li r-riċerka hija invażiva, jew għax ma saritx b'mod korrett, jew għax ma tajniex attenzjoni lill-etika, imma minħabba li qalulna li t-tfal għadhom żgħar!

Ħafna data oħra tawhielna, imma ċerta data partikolari kellna xi gaps.

Ħalli nagħtikom ftit statistika, fejn il-linja l-ħadra hija l-persentaġġi, u l-linja l-bajda huma l-age brackets.

Jidher biċ-ċar li kważi 80% ta' dawk li għandhom bejn l-għaxar u t-tletin sena għadhom jgħixu mal-ġenituri, imma hemm ammont sinifikanti li qegħdin jibdew jgħixu wkoll mal-partners tagħhom.

Jien għandi d-data tat-10 year olds, 11 year olds u tat-12 year olds - naturalment ma rriproduċejthiex fil-ktieb, għax inkellha jkollna volumi kbar – u mbagħad għandi persentaġġ li jgħixu mal-ħbieb, u persentaġġ li jgħixu waħedhom.

Hemmhekk xejn ta' barra minn hawn sa ċertu punt, għaliex dan huwa mistenni għaliex iż-żgħażagħ Għawdxin huma mdorrijin jivvjaġġaw.

Kważi 19% jgħidulna li ma jgħixux Għawdex f'ħafna mill-ħin tagħhom.

Din l-istatistika hija importanti għaliex irridu naraw aħna x'aħna nagħmlu biex nippreservaw l-identità Għawdxija fil-post fejn qegħdin jgħixu.

Jiġifieri, aħna x'aħna nagħmlu biex nassiguraw li inti tibqa' Għawdex u anke Malta u mhux nipprovaw inbiddlu u ssir Malti?

Hemmhekk għandna ftit xogħol x'nagħmlu.

Imbagħad għandek persentaġġi ta' nies, kif tistgħu taraw, li jivvjaġġaw to and fro u, kif qed taraw, jibdew deħlin ftit ċifri inkwetanti.

Hawnhekk qegħdin jgħidu li 50% taż-żgħażagħ bejn il-15 u l-24 sena jonfqu sa €10 fil-ġimgħa fi travelling expenses, u dan huwa żvantaġġ enormi.

Biex inkun għedt kollox, naf li hemm proviżjonijiet li jingħataw min-naħa tal-Ministeru, u kien hemm anke diversi miżuri, imma rridu noqogħdu attenti fuq kemm qegħdin nipprovdu għajnuna pari passu ma' kemm qegħdin jonfqu dawn iż-żgħażagħ.

Nittama li dan l-eżerċizzju jsir, u qed ngħidha mhux tongue in cheek, għax veru ma nafx kemm qed nagħtuhom għajnuna.

U allura nistgħu nipperpetwaw li min qiegħed jistudja jew ikompli l-istudji tiegħu jiġi żvantaġġjat jekk il-familja tiegħu ma tkunx tista' tgħinu.

Mela jekk jien nista' ngħinek, inti tista' tistudja, u jekk ma nistax ngħinek, inti ma tistax tistudja.

Allaħares għandna minn dawn iċ-ċirkostanzi!

Jiġifieri l-istipendju u l-għajnuniet l-oħra qegħdin hemmhekk biex jissalvagwardjaw dawn l-issues, imma rridu dejjem inżommu moħħna hemmhekk.

Imbagħad hemm issues marbutin mal-familja, fejn għandek persentaġġ għoli ta' missierijiet li mhumiex mpjegati, u mbagħad l-ommijiet aktar qegħdin jimpjegaw rwieħhom.

Almenu hekk qalulna ż-żgħażagħ - mir-riċerka li għamilna - fuq il-ġenituri tagħhom stess.

Interessanti wkoll li qegħdin nibdew naraw ħafna iktar tfal li l-ommijiet tagħhom qegħdin jaħdmu.

Jiena nemmen li kull mara għandha taħdem – fuq din forsi nistgħu nagħmlu dibattitu sħiħ – u taħdem mhux għall-bżonn, imma għaliha nnifisha, imbagħad il-bżonn jiġi wara.

Jiena qed ngħid għall-iżvilupp tal-persuna, eċċ. Imma rridu noqogħdu attenti li l-gaps nimlewhom b'dak li konna nagħmlu qabel.

Persentaġġ sinifikanti ta' 7% sofrew vjolenza ta' xi forma jew oħra.

Issa 7% huma ħafna.

7% jiġu sebat itfal minn kull 100, u jekk tagħmilhom fuq 1,000 jiġu 70.

Bħalissa, f'dan il-bracket, hemm madwar 3,000 żagħżugħ, u allura żgur li dan in-numru huwa sinifikanti.

Naħseb li dan huwa numru konservattiv, u rridu noqogħdu attenti għalih.

Having said that, minn din ir-riċerka jidher ukoll li ripetutament iż-żgħażagħ Għawdxin għandhom rapport tajjeb mal-ġenituri.

Dan l-istudju mhuwiex komparattiv ma' Malta.

(Nixtieq li xi darba jkun hemm xi Eko Malta ħalli nkunu nistgħu nagħmlu studju komparattiv.)

Dan il-fatt huwa interessanti, u jien nemmen li waħda mir-raġunijiet għal dan hija għaliex ikollhom bżonn li jinħallu ftit aktar malajr minnhom, u allura dak ir-rapport jibqa' prezzjuż ħafna.

Il-kollegi Għawdxin li qegħdin hawnhekk probabilment jistgħu jikkonfermawha din, jiġifieri li ż-żgħażagħ li jistudjaw Malta, anke jekk jieħdu gost Malta, x'ħin tasal il-Ġimgħa jkollhom ġenn kbir biex imorru lura Għawdex għaliex ikunu jridu jiltaqgħu mal-ħbieb tagħhom u mal-familja.

U din hija interessanti ħafna.

X'aħna nagħmlu hemmhekk?

Ħalli nagħti eżempju fuq l-Università, ħalli ma noqgħodx insemmi fuq ħaddieħor.

Irridu nżommu f'moħħna lill-istudenti Għawdxin meta qed norganizzaw il-lectures, speċjalment il-korsijiet ta' filgħaxija.

Jiena l-ewwel wieħed li kont naħseb li l-istudenti Għawdxin dejjem iridu jiżgiċċaw mil-lezzjoni.

Veru li kull student ikun jixtieq jiżgiċċa xi ftit, u dik it goes without saying.

Imma jien kont nara lill-Għawdxin u ngħid, "Imma dawn kif dejjem iridu jitilqu?"

Dażgur li jridu dejjem jitilqu!

Illum meta wasalna hawnhekk, iż-żewġ kollegi tiegħi li hawn ħdejja bdejna ngħidu li jekk jitilfu vapur ikun ifisser ħafna ħin mitluf, u dak il-ħafna ħin ma jfissirx li inti se tqattgħu d-disco, imma jfisser li inti tliftu minn mal-ġenituri tiegħek, minn mal-partner tiegħek, minn mat-tfal tiegħek, u dawn l-affarijiet m'aħniex qegħdin inpoġġuhom fil-computation tagħna tal-politika soċjali.

L-għajnuniet finanzjarji huma tajbin, imma fuq livell ieħor irridu nħarsu lejh b'ħafna attenzjoni.

Fejn jidħlu issues ta' leisure u ta' free time, jitkellmu ħafna fuq il-bżonn ta' free time – nimmaġina bħal kull żgħażagħ oħra – imma li huwa interessanti ħafna hu li dak il-free time jqattgħuh ukoll fil-komunità tagħhom, anke b'mod fiżiku.

Interessanti wkoll li għad hemm espressjoni ta' attività fiżika pjuttost qawwija ġewwa Għawdex, u kont sorpriż bl-ammont ta' żgħażagħ li jipprattikaw l-isports.

Xi ħaġa li forsi – kif darba tkellimt ma' uffiċjal ta' Eko Għawdex – rridu nkomplu noħolqu huwa li l-ambjent f'Għawdex ikun ambjent pubbliku.

Jien kelli l-impressjoni li f'Għawdex għandek ħafna ħaxix u għelieqi, imma dan ħafna minnu huwa meħud u ma tistax tidħol fih.

Jiena naħseb li l-użu tal-ispazju pubbliku huwa importanti biex inkomplu nrawwmu dan l-aspett.

Din qed insemmiha wkoll għaliex waħda mill-affarijiet li ż-żgħażagħ Għawdxin huma inkwetati fuqha hija li qed jaraw ħafna iktar żvilupp, u din qiegħda tippreokkupahom b'tali mod li tista' taffettwa l-karattru u l-karatteristiċi ta' dik il-gżira partikolari.

Dawn huma ftit statistiċi marbutin mal-internet u mal-użu tiegħu, u jien qed neħodha li din hija simili ħafna ta' Malta.

Jien naħseb li rridu nkomplu nsaħħu l-infrastruttura marbuta mal-internet.

Waħda mill-wegħdiet li kien hemm marbuta mat-trasport kienet proprju dik li t-trasport pubbliku jkollu l-internet fih, imma ma nafx jekk dan bediex iseħħ fil-buses tal-Arriva.

Żgur li dik tkun ta' għajnuna kbira għall-istudenti.

L-istess tkun ta' għajnuna kbira – kif qaluli xi żgħażagħ – jekk il-vapur ta' Għawdex ikun attrezzat bi free Wi-fi.

(Interruzzjonijiet) Jien qed ngħid li jkun b'xejn, għax ikun hemm xi żgħażagħ li jkunu jixtiequ jkomplu jaħdmu xi ftit.

Hawnhekk hawn il-Profs li huwa appassjonat tal-festi, u qed ngħid hekk għax iż-żgħażagħ Għawdxin iħobbu l-festi b'passjoni kbira ħafna.

U jħobbu l-festi mhux biss għax jattendu għalihom, imma għax jipparteċipaw fihom ukoll.

Pereżempju, jien wieħed minn nuqqasijiet tiegħi hu li ma nafx daqshekk ir-raħal tiegħi għaliex, meta kont qed nikber, il-festa tar-raħal qatt ma kienet parti mit-tradizzjoni tal-familja tagħna.

Qisu l-festa, u t-tradizzjoni tal-familja, u l-imħabba lejn il-villaġġ imorru ħafna flimkien.

Mela l-fatt li dawn iħobbu l-festa u jħobbuha b'tant qawwa, il-probabilità hi li dawn iħobbu r-raħal tagħhom.

Il-festa hija parti mill-identità tar-raħal tagħhom, u allura naħseb li dik hija karatteristika interessanti ħafna.

Naturalment hawnhekk tistgħu taraw l-ikbar preokkupazzjoni li għandhom iż-żgħażagħ.

Iż-żgħażagħ huma preokkupati li mhux se jsibu xogħol Għawdex.

Persentaġġ żgħir – għalkemm mhuwiex żgħir ħafna – ta' kważi 16% jippreferu jaħdmu Malta.

Ħalli nagħti eżempju: xi ħadd li jkun studja l-mediċina jgħidlek li biex jiżviluppa l-mediċina tiegħu ma tantx tagħmel sens li jmur mill-ewwel ġo sptar żgħir.

Kważi anke l-isptar ta' Malta huwa żgħir biex jieħu esperjenza.

L-istess min jistudja l-liġi u min jistudja f'setturi tal-finanzi, l-idea tagħhom hija iktar biex jiżviluppaw f'termini ta' esperjenza.

Min-naħa l-oħra, għandek persentaġġ kbir li jixtiequ jaħdmu Għawdex.

L-ewwel statistika tgħid – u għalhekk ħallejtha għall-aħħar - li kważi 56% jħossu li qed ikunu ppreparati għad-dinja tax-xogħol.

Dak ifisser li kważi nofshom iħossu li mhux qed ikunu ppreparati, u din hija inkwetanti.

Jekk tibda tfittex tara li anke dawk li spiċċaw mill-compulsory education iħossu li mhumiex qegħdin jiġu ppreparati għad-dinja tax-xogħol.

Anke bil-computation partikolari li ż-żgħażagħ f'Għawdex għandhom bżonn jiġu ppreparati fl-iskejjel għar-realtà li għandhom bżonn jivjaġġaw iktar, li jiġu ppreparati kif jiddiljaw mal-qtugħ minn mal-familja biex jgħixu waħedhom .…

Ma rridx nesaġera, imma kultant anke konferenza ta' tlett ijiem ikun hemm mumenti fejn taraha bi kbira - speċjalment jekk din tkun konferenza intensiva u jkollok ħafna xogħol – li titlaq il-familja; aħseb u ara dawn li diġa' jafu li biex jistudjaw jew biex imorru jaħdmu jridu jmorru Malta.

Din ukoll hija marbuta ma' użu aħjar tal-Gozo University Centre, u naħseb li dak huwa under utilized.

Dak huwa riżors tajjeb ħafna, u kull ħaġa li għamel għamilha b'suċċess kbir.

Nieħu gost li r-Rettur għadu kif ħoloq l-irwol tal-Pro-Rettur, il-Professur Friggieri - li minn hawnhekk nieħu l-opportunità biex nawguralu - imma importanti li l-Università ta' Malta ġewwa Għawdex tkun verament estensjoni tagħha, u mhux sempliċement running short courses jew evening courses.

Illum, bit-teknoloġija u bil-blended learning, ma nistax nifhem għalfejn ma nutilizzawx iktar din it-teknoloġija.

Jiena nimmaġina li din qiegħda fl-imħuħ tan-nies fl-Università għaliex dik tagħti ħafna soluzzjonijiet.

Marbuta ma' din għandek l-eżamijiet, u naħseb li Ryan tkellem fuqha meta ġie jkellimkom f'isem il-GUG.

Biex Malti jmur għal eżami tal-"O" Level teħodlu tliet kwarti, u dan x'aktarx li twasslu ommu – b'ħafna panic, eċċ – aħseb u ara trid taqbad il-vapur, u mbagħad miċ-Ċirkewwa trid tmur fil-post fejn għandek l-eżami.

Ħalli nagħti eżempju li mhux eżatt bħalu: bħallikieku persuna b'diżabilità qiegħda tgħidli li se tagħmel l-eżami, imma mhux se nagħtiha l-għajnuna meħtieġa biex tkun tista' tibda t-tiġrija on the same line.

Dik irridu nindirizzawha b'mod konkret.

Kull eżami li qed jagħmlu dawn iż-żgħażagħ mhux qed ikollhom dan l-arranġament, u qed ikunu f'dan l-iżvantaġġ.

Naħseb li wasal iż-żmien sabiex din nindirizzawha.

Il-bullying huwa preżenti wkoll, u din lili tinkwetani.

Kultant lanqas tkun taf, imma taħseb li qed taqlagħha ġo ħalqek għaliex ikun ħaqqek.

Taħseb li qed tissawwat minn ommok u minn missierek għaliex inti ħaqqek.

Jiġifieri, kieku kull min qed isofri vjolenza verament jaf li qed isofri minn vjolenza, żgur li dik iċ-ċifra togħla iktar.

U din hija preokkupanti ħafna meta tqies li kwart miż-żgħażagħ tagħna ta' bejn l-10 snin u t-30 sena qegħdin isofru l-vjolenza tal-bullying fl-iskejjel, u żgur li rridu nindirizzawha.

Iż-żgħażagħ Għawdxin għandhom ukoll interess li jivvjaġġaw fil-programmi tal-EU, għalkemm they are being under utilized għax hemm biss 13% li qed jgħidu li qed jutilizzaw il-programmi tal-EU.

Jien għandi suspett li qed ikun hemm l-istess nies li jidħlu għal dawn il-programmi, u allura hemmhekk irridu naraw ftit kif nistgħu nindirizzaw din il-biċċa tax-xogħol.

It-trasport hija issue għax għandek kważi 60% li jixtiequ li jkollhom trasport tajjeb, kemm trasport tal-art kif ukoll għat-trasport bil-baħar.

Irrid niċċara li din ir-riċerka kienet qed issir, bejn wieħed u ieħor, bejn Lulju u Settembru meta l-Arriva kienet għadha kemm bdiet toffri s-servizzi tagħha, u allura kellek ħafna problemi.

Naħseb li kieku kellna nistaqsu dik il-mistoqsija llum, konna naraw differenza hemmhekk.

(Interruzzjonijiet)

It-timing hija xi ħaġa oħra.

Jiena forsi bniedem idealist kultant, u naf li xi kultant mhuwiex daqshekk faċli biex tħaddem ċerta sistema.

Aħna mhux qed ngħidu għall-istudenti biss hawnhekk, għax naf min jaħdem l-Università u li lil dan mhux qed jgħinuh biżżejjed għax għadhom ma fehmux li kieku kellu jaħdem parti mill-break tiegħu – issa hawnhekk naf li I'm preaching to the converted - dik il-kwarta lilu tiswilu dinja, għax tista' issarraf f'siegħa jew f'siegħa u nofs.

Jiena kont ngħallem Għawdex u kont nagħmel il-korsijiet tal-Università hemmhekk, u niftakar li lili kollox kien jiġini d-doppju.

Din qed ngħidha on record, għaliex li jgħidha Malti forsi ma jgħidux li din cliché tal-Għawdxin għax dawn dejjem igergru.

Jien qed ngħid li lecture ta' tliet sigħat teħodli tliet sigħat u nofs, għaliex għandi kwarta biex nasal u kwarta oħra biex immur lura.

Imma lecture Għawdex teħodli litteralment id-doppju, u kont indum sitt sigħat meta ma nitlifx il-vapur.

So it's unfair, u rridu nħarsu lejn din l-issue wkoll.

It-trasport hija kwestjoni oħra, u hawnhekk qed nirriferi għat-timing ta' bejn il-vapuri u t-trasport pubbliku, u li din irridu nirranġawha kemm jista' ikun malajr għax qiegħda toħloq sofferenzi kbar.

Pereżempju, waħda mill-affarijiet li semmew hija jekk l-istudenti għandhomx ikollhom priority boarding.

Jien naħseb li għandna nibdew nikkonsidraw xi forma ta' priority boarding li jkun organizzat.

Semmew ukoll il-vapur li kien jasal Sa Maison, għax għalihom dak litteralment telf enormi.

Bħala personalitajiet, iż-żgħażagħ Għawdxin għandhom karattru veru interessanti għaliex huma assertivi, ambizzjużi u għandhom elementi indipendenti.

Imma xi ħaġa li toħroġ ħafna u b'mod qawwi fihom hija r-reżiljenza tagħhom.

In-never say die attitude hija vera kommendabbli, u din naħseb ġejja mill-fatt li huma jridu jrabbu qoxra ħafna iktar biex jagħmlu dak li jridu jagħmlu.

Avukata Għawdxija li trid taħdem Malta għandha sfidi ħafna ikbar minn avukata Għawdxija imma li toqgħod Malta, u dan jgħodd għal kwalunkwe professjoni u xogħol, sa mill-iktar professjoni ta' status għoli sa l-iktar job manwali u mondan.

Fejn tidħol tolleranza hija xi ħaġa interessanti kif ukoll preokkupanti.

Fejn jidħol il-qasam tal-persuni b'diżabilità, ż-żgħażagħ Għawdxin huma tollerantissimi.

Fejn jidħlu l-persuni gay, naraw perċentwali ta' 82%, u fejn jidħlu l-persuni bi problemi ta' droga, nibdew neżlin ftit.

Fejn jidħlu priġunieri u immigranti irregolari, naraw li hemmhekk inkomplu neżlin, u naħseb li hemmhekk għandna fuqiex naħdmu.

Din imbagħad hija marbuta mal-karatteristiċi u mal-lifestyle tagħhom, fejn qed naraw li 56% għandhom rispett u opinjoni għolja tal-forzi tal-Pulizija.

Din ma nafx hijiex xi ħaġa taż-żgħażagħ, imma għamlet żmien fejn il-Pulizija kienet toħroġ riċerka regolari dwar l-attitudni tan-nies fuq il-Pulizija.

Interessat li nara jekk din hijiex statistika li l-Pulizija tkun kuntenta biha.

Jien personalment ma tantx nieħu gost li 45% taż-żgħażagħ għandhom opinjoni negattiva tal-Pulizija.

Il-fidi fiż-żgħażagħ Għawdxin hija għolja, huma Kattoliċi u hemmhekk għad għandek affjatament mal-Knisja Kattolika.

Fuq l-impatt li jgħixu Malta, għandna statistiċi interessanti fejn qed naraw li kważi 40% iqisu li l-fatt li jgħixu Malta u li jivvjaġġaw għal Malta jħalli impatt pożittiv fuq il-kwalità tal-ħajja tagħhom.

Min-naħa l-oħra, għandek kważi 30% li jitkellmu fuq impatt negattiv.

Għandek ukoll fuq ir-relazzjonijiet.

Irridu nqisu wkoll li t-travelling fih innifsu .… Ma rridux nesaġeraw lanqas, għaliex irridu nżommu f'moħħna li pajjiżi bħall-Ingilterra jmorru wkoll jistudjaw f'universitajiet oħra.

Anzi, kważi they make it a point li jitilqu mill-università tar-raħal tagħhom biex imorru jistudjaw f'università oħra, għalkemm dik it-trend qiegħda wkoll tinbidel minħabba l-economic down turn.

Imma rridu nżommu f'moħħna wkoll li dawn iż-żgħażagħ iħossu li dan l-ivvjaġġar qiegħed iħalli impatt fuq ir-relazzjonijiet tagħhom u fuq il-kwalità tal-ħajja tagħhom.

Rigward valuri, naraw li għandek aktar minn 10% li japprovaw l-abort u li jarawh bħala dritt.

Imbagħad għandek ftit iktar minn 9% li jgħidulek li jaqblu mal-abort skont x'ikunu ċ-ċirkostanzi.

Din tal-abort hija issue oħra li hemm bżonn li nitkellmu fuqha għax, jekk mhux se nagħmlu hekk, se jibda jinħoloq ħafna tinwir minn taħt li joħloq diffikultajiet mal-ġenerazzjonijiet aktar 'il quddiem.

Dawn fejn jidħlu valuri.

Interessanti wkoll li naraw fejn tidħol is-soċjetà ċivili.

Għandek persentaġġ pjuttost għoli li huma nvoluti bħala membri ta' NGOs, fil-filantropija, fl-isport, eċċ, jiġifieri hawnhekk tistgħu taraw l-attività tagħhom ġewwa Għawdex.

Għawdex hija komunità attiva immens.

Naturalment, forsi li dan huwa aktar faċli għax għandek aktar ċokon, imma din irridu nikkapitalizzawha għaliex torbot ukoll ma' diskors importanti ħafna li, jekk irridu nkomplu nagħmlu r-replenishing tas-settur soċjali, jrid ikollna soċjetà ċivili attiva.

Dan huwa studju ieħor li hemm bżonn li jsir, mhux għal Għawdex biss, imma għal Malta u għal Għawdex.

Jekk mhux se nieħdu ħsieb il-volontarjat u l-attività soċjali, se jkollna kriżi, u jiena nħoss li diġa' hemm sinjali li min jidħol għas-servizzi mediċi tal-liġi, tal-aspetti soċjali, fil-qasam tal-kura, u fil-qasam tal-appoġġ se nkunu qegħdin nieħdu nies li l-motivazzjoni tagħhom hija sempliċement karrirista.

Dan bħall-politiċi: jekk il-politiku ma jkollux amor proprju għas-sens ċivili, ma jagħmilx sens għax se jkun a half baked politician!

In-nursery tas-settur soċjali huwa l-volontarjat u s-soċjetà ċivili, u naħseb li hemmhekk irridu nkomplu nħarsu lejha biex verament ninkoraġġixxu dan is-settur … Li għandna huwa n-numru ta' sigħat kemm ikunu involuti.

Il-probabilità f'ħafna sitwazzjonijiet hija … Għalkemm għandek iż-żgħar li naturalment ikunu għadhom ma bdewx jivvjaġġaw.…

IS-SUR ANTHONY ZAMMIT (Direttur ta' Eco Gozo): L-uniku indikatur li nara li jista' jagħti ftit ħjiel huwa kif jintuża l-NGO Centre, għax dan jintuża filgħaxijiet u mbagħad, fi żmien is-sajf u fil-weekends, ikun fully booked!

Fil-fatt, trid tibbukkja minn żmien qabel biex issib l-availability.

DR ANDREW AZZOPARDI: Interessanti naraw kif l-attività soċjali hija waħda qawwija.

Interessanti wkoll li l-attività soċjali hija bbażata ħafna fil-villaġġi.

Naturalment, aħna riedna snap shot taż-żgħażagħ għax, jekk taqbad is-soċjetà ċivili, għandek dinja x'tagħmel hemm, imma if you zoom in fuq l-istatistika, tibda tara li l-komunitajiet għadhom il-pjattaforma tal-involviment soċjali.

Issa hawnhekk għandna statistika fuq kemm iż-żgħażagħ jafdaw lill-membri parlamentari.

Fil-fatt, qed naraw li kważi 87% taż-żgħażagħ ma jafdawx lill-membri parlamentari.

Din ukoll fiha x'tifhem u x'tirrifletti fuqha.

Pereżempju, għandek l-involviment taż-żgħażagħ fil-partiti politiċi.

Jien għandi suspett li d-differenza bejn il-membri parlamentari u l-partiti politiċi ma tantx jagħmluha għax, jekk wieħed jinnota, jsib li għandek 8.7% li huma membri fil-partiti politiċi .… Minn fejn ġejja din?

Jien naħseb li ġejja min-negative media, imma din hija l-opinjoni tiegħi għax imbagħad huma interessati f'affarijiet kurrenti, huma interessati li jkollhom Għawdex nadif u huma interessati li jaraw li l-Maltin they don't look down on them.

Jiġifieri jiena naħseb li għadhom mhumiex qegħdin jifhmu biżżejjed li l-politiku qiegħed hemm biex jirrispekkja dawn il-bżonnijiet tagħhom.

Għalhekk naħseb li wieħed irid jagħmel eżami tal-kuxjenza dwar kif il-media u l-membri parlamentari qegħdin jaslu għand iż-żgħażagħ.

Għandek 60% li jaqblu mat-tunnel link, imma din lili ma impressjonatnix għax ma tantx huwa perċentwal għoli.

Hemmhekk naħseb il-fatt li għandek 40% li ma jridux it-tunnel link hija interessanti u tajjeb li wieħed jirrifletti fuqha.

Forsi dawn iridu jipproteġu l-gżira tagħhom.

CARMELO ABELA: Allura kif tqabbel dawn it-tliet statistiċi jew erbgħa, fejn għandek environmental initiatives 50%, fuq id-development etc kważi 58%, fuq il-kunċett ta' Eko Għawdex 29%, u l-aħħar waħda 70%?

Jien qed nara ċerti kuntrasti hemmhekk, u forsi wkoll qed norbothom b'mod żbaljat, u forsi min irrisponda għal dawn il-mistoqsijiet qed jagħmel distinzjoni ċara.

Mela qed jgħidu li m'hemmx inizjattivi biżżejjed marbutin mal-ambjent, u fl-istess ħin jemmnu li Għawdex huwa pjuttost nadif.

Għandek numru kbir li ma fehmux il-kunċett ta' Eko Għawdex - għax 29% biss jidher li fehmuh - u għandek kważi 52% li qalu hemm ħafna żvilupp eċċ. Jiġifieri hemm uħud minnhom li jikkorroboraw lil xulxin, bħal pereżempju l-parteċipazzjoni fil-partiti politiċi u fil-membri parlamentari.

Imma mbagħad hemm waħda minn dawk l-erbgħa li qisha tistona.

Ma nafx jekk għandekx xi background fuqha din.

DR ANDREW AZZOPARDI: Waħda mill-affarijiet li pprovajna nagħmlu kienet dik li pprovajna nagħmlu l-crossing tad-data, imma dan kien jiddependi ħafna fuq iż-żmien, fuq ir-riżorsi u fuq il-brief tar-riċerka, jiġifieri kien hemm ħafna affarijiet li żammewna lura għaliex jiena xtaqt nagħmilha ħafna iktar miftuħa.

Kelli ħames suġġetti fejn għamilt il-crossing tagħhom bħal, pereżempju, fejn kellek lil dawk li qed jgħidu li huma membri fil-partiti politiċi kif wieġbu għall-fatt li din il-mistoqsija hija marbuta mal-membri parlamentari.

Ipprovajna nagħmlu ftit crossing tad-data bl-aktar mod sempliċi għax the combinations are infinite.

F'dan il-każ, we didn't cross the data, u allura rridu ninterpretawha kif inhi, u din l-interpretazzjoni dejjem hija waħda suġġettiva.

Jista' ikun li għalihom Għawdex huwa nadif meta kkomparat ma' Malta.

Jista' ikun li l-kunċett ta' Eko Għawdex huwa wisq moħbi .… (Interruzzjonijiet) Qisu għadu astratt, jew inkella fl-affarijiet li huma tanġibbli mhux qed jifhmu li dik hija inizjattiva ta' Eko Għawdex.

Jiena darba smajt xi sindki jitkellmu fuq kif bnew xi ħitan tas-sejjieħ, u jista' ikun li ż-żgħażagħ mhumiex qegħdin jifhmu li dak ukoll jagħmel parti mill-inizjattivi marbutin ma' Eko Għawdex.

THE CHAIRMAN: Għandek 30% li qegħdin jifhmu x'inhu l-kunċett ta' Eko Għawdex.

Issa jiena ma naħsibx li Eko Għawdex ilu jeżisti ħafna, u allura din iċ-ċifra mhijiex daqshekk negattiva.

DR ANDREW AZZOPARDI: Skont l-oġġettivi ta' Eko Għawdex x'inhuma.

JUSTYNE CARUANA: Kull tifel u tifla fl-iskejjel kienu ngħataw il-package, u jiġu mgħallma wkoll fuq dan il-kunċett.

IS-SUR ANTHONY ZAMMIT: Jekk tippermettili xtaqt nagħmel żewġ kummenti: wieħed rigward dak li qed jgħid l-Onor.

Abela, u l-ieħor dwar dan is-suġġett.

Id-disparity bejn dawk il-valuri li pprovajt tqabbel jiena nimmaġina wkoll li joħorġu mill-fatt li l-ambjent ifisser affarijiet differenti għal nies differenti.

Jekk jien mechanical engineer, il-probabilità hi li l-ambjent għalija jfisser li naħżen l-ilma.

Forsi qed inkun ftit banali hawnhekk, imma din hija xi ħaġa li tinnotaha.

Jekk qed nitkellem ma' electrical engineer, tinduna li għalih l-ambjent huwa r-renewable energy.

Jekk qed titkellem ma' biologu li huwa speċjalizzat fuq il-kwalità tal-ilma, għalih il-protezzjoni tal-kosta hija l-iktar ħaġa importanti.

Għal min studja l-bio-diversità, jew inkella suġġetti marbutin magħha, se jara l-protezzjoni tal-ispeċi individwali bħala l-iktar ħaġa importanti.

Jien nista' nagħti każ klassiku li ltqajt miegħu fix-xogħol tagħna u li bażikament għandu x'jaqsam mat-tindif tal-areas fejn jinġema' l-ilma fil-widien.

Tispiċċa bi klassi ta' nies li ħafna minnhom ikunu ġejjin mill-engineering, mill-arkitettura, eċċ, li jgħidulek outright li dak huwa xogħol tajjeb.

Imbagħad ikollok nies, li huma aktar iffokati fuq il-bio-diversità u fuq is-sistemi naturali, li se jħarsu lejn dan it-tindif b'ċerta preokkupazzjoni.

Issa f'dak il-każ trid tara kif se ssib il-bilanċ bejn waħda u oħra.

Fuq il-kunċett ta' Eko Għawdex, nista' ngħid li din hija problema li trid taraha the world over.

Meta qiegħed nitkellem fuq sustainable development u fuq areas relatati, li huwa kunċett li the world over isibu diffikultà kbira sabiex jikkomunikawh lill-poplu in ġenerali, għaliex the first message hu li sustainable development huwa ambjent.

U jista' ikun li f'ħafna postijiet, not less f'Għawdex u f'Malta, dik il-ġibda eċċessiva lejn is-sustainable development equals l-ambjent għadha magħna wkoll.

Ikollok pereżempju każijiet ta' proġetti li konna qegħdin nikkoordinaw aħna, jew inkella li nkunu ffinanzjajna through l-iskemi, u tiltaqa' ma' nies li jgħidulek li dak il-proġett m'għandux x'jaqsam ma' Eko Għawdex.

Imbagħad tibda titkellem fuq kif qed tgħin biex ċerti proġetti jistgħu jseħħu.

Każ klassiku kien il-famuż pjanu, li fil-verità kien harpsichord, li huwa strument Barokk rari ħafna.

F'Malta, fit-Teatru Manoel għamlu festa u xtraw wieħed.

(Interruzzjonijiet) So basically għandek dan il-festival ġewwa Għawdex li qed jiżviluppa f'niċċa partikolari tal-Barokk, li qed jieħu isem barra mill-pajjiż fil-Barokk.

Dan il-festival qed isir fi knisja li għandha orgni tas-1700's, li huwa orgni partikolari ħafna, u dan il-festival qed jieħu isem fil-Barokk.

L-injection tal-fondi biex inxtara dan l-istrument kien marbut ma' kondizzjoni li l-Gvern ikollu l-aċċessibilità biex jużah meta jkollu bżonn, u b'hekk tajna l-għajnuna tagħna biex dan il-festival jiżviluppa iktar għaliex huwa xi ħaġa li ma teżistix kullimkien.

Festivals tara ħafna 'l hinn u 'l hawn, imma festivals speċjalizzati tara ftit inqas.

Għalhekk kien hemm din l-opportunità biex tibqa' tiżviluppa dik l-attrazzjoni li se ġġiblek turiżmu ta' ċerta kwalità ogħla, u għalhekk dan kien kontribut lejn l-ekonomija tagħna.

Bl-istess mod, għandna inizjattivi bħal, pereżempju, l-introduzzjoni tal-programm "Home Start".

Bħalissa qegħdin nikkoordinaw mar-rappreżentanti tal-GUG fuq it-twaqqif ta' Kunsill Reġjonali għaż-Żgħażagħ f'Għawdex.

U allura tibda tara affarijiet quddiemek fejn tibda tgħid, "Imma din x'għandha x'taqsam ma' Eko Għawdex?"

Professur li kien jgħallimni kien iħobb jgħid li s-sostenibilità fl-improvement tal-ambjent huwa sostenibbli biss jekk inti għandek ekonomija b'saħħitha li dak l-improvement se tibda tissapportjah, u soċjetà b'saħħitha li hija inqas preokkupata biha nnifisha u tibda tippreokkupa ruħha bl-ambjent.

Jekk m'għandekx dawk it-tnejn, allura l-improvement li għamilt inti fl-ambjent mhuwiex sostenibbli, għax jgħaddu ħames snin u jgħaddu għaxar snin, u jerġa' jaqa' eżattament fejn kien ...

CARMELO ABELA: Inti qed titkellem mill-aspett wiesgħa tal-iżvilupp sostenibbli f'kull qasam tiegħu.

U kif għedt inti, m'għandux x'jaqsam biss l-iżvilupp sostenibbli mal-ekonomija u mal-finanzi.

Bħalissa kumbinazzjoni fil-Plenarja qegħdin nitkellmu fuq l-iżvilupp sostenibbli, u llum jiena tkellimt fuq dan is-suġġett u ffokajt nofs id-diskors tiegħi fuq il-qasam soċjali.

Imma jista' ikun li l-fatt li għandek lil min jifhem li Eko Għawdex equals ambjent, inizjattivi oħra li jittieħdu taħt l-istess umbrella jarawhom bħala li m'għandhomx x'jaqsmu, kif spjegajt tajjeb inti.

IS-SUR ANTHONY ZAMMIT: Veru hemm possibilità qawwija.

JUSTYNE CARUANA: Is-suġġett huwa kompletament differenti llum, imma l-kunċett ta' Eko Għawdex, għalkemm fih innifsu huwa kunċett tajjeb, il-mod ta' kif qed jitħaddem it's raising eyebrows, u dik hi l-problema.

Hemm ħafna nies li huma xettiċi fuq dan il-kunċett, u jħarsu lejh bħala a pool of funds li inti trid tara kif se tipparteċipa fih.

Hawnhekk qiegħda nkun very crude, imma ħafna nies hekk qegħdin jarawh, u ċioè bħala opportunità kif jistadu għal xi ħaġa, and that defeats the purpose!

Ma rridx noħloq polemiki għax dan mhuwiex il-forum addattat, imma ma nistax ma ngħidhiex din.

U għalhekk li mbagħad issib nies li la japprezzaw u lanqas jifhmu x'inhu l-kunċett tiegħu għaliex il-messaġġi tant huma mħallta li, bir-rispett kollu lejn kulħadd, qegħdin jagħtu lok għall-opportuniżmu sfaċċat li this is defeating the purpose.

Bħala kunċett, jiena personalment dejjem għedt li huwa tajjeb, imma kif qed jiġi applikat mhux qed jiffunzjona, u inutli li toqgħod tippubblika l-booklets.

THE CHAIRMAN: Naf li dan huwa suġġett interessanti, u ma rridx inwaqqaf id-diskussjoni fuq Eko Għawdex.

Min-naħa tiegħi ma niddejjaq xejn li jkollna diskussjoni proprju fuq dan is-suġġett, u forsi nitilgħu aħna Għawdex biex nagħmlu din id-diskussjoni.

Ovvjament tkun ta' problema għalina l-Maltin biex immorru Għawdex, imma rridu nsibu ċ-ċans biex xi darba nagħmluha.

Naħseb li llum irridu nagħtu ċans lil Dr Azzopardi sabiex jispiċċa din il-preżentazzjoni.

IS-SUR ANTHONY ZAMMIT: Sur President, nitolbok tagħtina minuta ċans kemm nispjega xi ħaġa.

Li rrid ngħid biss hu li b'kollox ħarġu tliet skemi; tnejn għall-kunsilli lokali u waħda għall-NGOs.

M'għandix id-dettalji f'idejja għax ma ġejtx ippreparat fuq hekk, imma kien hemm numru ta' proġetti li ġew irrifjutati għax ma kienu jaqgħu taħt l-ebda miżura minn dawk inklużi fl-Action Plan.

THE CHAIRMAN: Nifhmek li trid tiddefendi lilek innifsek, imma ma ġara xejn b'daqshekk.

JUSTYNE CARUANA: Jiena lis-Sur Zammit nafu personalment, u naf kemm huwa persuna denja ...

THE CHAIRMAN: Nifhem li dak li qegħdin tgħidu m'intomx 'il bogħod mill-verità, u dan m'għandux jippreokkupana.

Li qed tgħid l-Onor.

Justyne Caruana huwa minnu għax, jekk tiġi biex tqassam xi ħaġa, kulħadd se jipprova jara l-opportuniżmu ħalli hu wkoll jieħu xi ħaġa.

Imma issa ejjew nieqfu nitkellmu fuq Eko Għawdex ħalli nikkonkludu r-rapport kollu, għax naħseb li fih statistiċi interessanti u ħalli nagħlqu l-preżentazzjoni.

Dr Azzopardi, din il-preżentazzjoni inti għaddejt xi kopja tagħha lill-Membri Parlamentari?

DR ANDREW AZZOPARDI: Le, imma għandi kopja żejda li nista' inħallihilkom.

THE CHAIRMAN: Mela fil-każ nitolbok tħallilna din il-kopja biex, meta jkollna laqgħa oħra, minflok nerġgħu naraw l-istatistika, niġu ppreparati b'din l-istatistika li għadek kemm għaddejtilna.

Din hija proposta li se neħodha inkonsiderazzjoni, għax l-Onor.

Justyne Caruana għadha kemm qaltilna li nistgħu nikkombinawha mal-laqgħa l-oħra, imma rridu naraw x'ħin se nibdew il-laqgħa l-oħra.

JUSTYNE CARUANA: Jien mhux qiegħda ngħid li rridu nagħmluha neċessarjament fil-laqgħa li jmiss.

THE CHAIRMAN: Nhar it-Tlieta konna se nibdew fit-3.30 p.m., u konna se nibdew bir-rappreżentanti tal-GUG.

JUSTYNE CARUANA: Imma tal-GUG se nlaqqgħuhom mal-entitajiet diversi li talbuna li xtaqu li jiltaqgħu magħhom.

DR ANDREW AZZOPARDI: Mela ħalli nkompli nsemmi din l-istatistika għax hija importanti immens.

Nixtieq insemmi żewġ affarijiet: hawnhekk qed taraw l-istatistika fuq il-prattiċi sesswali taż-żgħażagħ Għawdxin fejn, kif qed taraw, iż-żgħażagħ Għawdxin jidhru li huma attivi sesswalment.

Din qed ngħidha għaliex hija xi ħaġa ovvja, imma qed ngħidha wkoll għaliex huwa ovvju li m'aħniex nitkellmu biżżejjed fuq l-ovvju, u allura rridu naraw ftit kif iż-żgħażagħ qegħdin jgħixu l-ħajja tagħhom u nappoġġjawhom f'dan is-sens, anke minħabba l-użu tal-kontraċettivi u l-użu tal-family planning, etc.

Fejn jidħol il-konsum tad-droga, naraw li hemm kważi 8% li huma bejn l-10 snin u t-30 sena li jikkonsmaw sostanzi illegali.

Din mhijiex xi ċifra għolja ħafna, imma taraha ħafna li kieku dak huwa ħuk jew it-tifel tiegħek jew it-tifla tiegħek.

Filwaqt li tajjeb nirrikonoxxu x-xogħol li qed jagħmlu l-NGOs f'dan il-qasam, b'mod partikolari l-OASI, dak il-persentaġġ mhuwiex qiegħed hemmhekk biex nibqgħu għaddejjin fuqu, imma huwa importanti li nirriflettu fuqu.

Hawnhekk hawn ukoll breakdown ftit aktar speċifiku fuq fejn qed jittieħdu d-drogi, għalxiex qegħdin jittieħdu d-drogi u x'inhuma r-raġunijiet personali għalfejn jittieħdu d-drogi.

Mhumiex xi statistiċi ta' barra minn hawn u huma maniġabbli, u allura, għax huma maniġabbli, irridu naħdmu iktar fuqhom u mhux ngħidu li dawn huma ftit.

Ninkwieta ftit fuq il-konsum tal-alkoħol.

Il-konsum tal-alkoħol qed jinżel iktar u iktar 'l isfel.

Anke hemmhekk xejn ġdid, imma hawnhekk ukoll m'aħniex qegħdin nitkellmu biżżejjed fuq din il-problema.

Il-konsum tal-alkoħol huwa rampanti .…

THE CHAIRMAN: Dr Azzopardi, skużani talli se ninterrompik.

Nixtieq ngħid xi ħaġa għall-fini tal-inews rooms li jistgħu jkunu qegħdin isegwuna.

Meta qed tgħid li qed jinżel 'l isfel, qiegħed tfisser li qiegħda tinżel fl-età?

DR ANDREW AZZOPARDI: Iva, qiegħda tinżel iktar fl-età.

Jien mhux qed nikkompara d-data, imma jidher li fl-etajiet żgħar il-konsum tal-alkoħol huwa qawwi u qiegħed jiżdied.

Probabilment l-OASI aktar jafu fuq dawn l-affarijiet għax huma aktar hands on fuq din is-sitwazzjoni peress li jaħdmu ma' nies li jkollhom dawn il-problemi.

U għalhekk irridu noqogħdu attenti hemmhekk ukoll.

CARMELO ABELA: Inti hawnhekk qed tieħu minn 16-il sena 'il fuq: kien hemm statistika oħra marbuta mas-sesswalità li kienet tibda wkoll minn 16-il sena 'il fuq.

DR ANDREW AZZOPARDI: Hekk hu.

CARMELO ABELA: F'etajiet iżgħar, minkejja li qegħdin fis-Sekondarja - għax minn 11-il sena sa16-il sena huma fis-Sekondarja - kif għedt fil-proviso tal-bidu .…

JUSTYNE CARUANA: Minħabba x-xogħol tiegħi, niltaqa' ma' ħafna każijiet, jiġifieri s-sitwazzjoni hija ħafna iktar gravi, u the critical age hija bejn it-12 u l-15-il sena.

Hemmhekk qed naraw ħafna iktar droga u ħafna aktar konsum tal-alkoħol …

DR ANDREW AZZOPARDI: Dik id-data l-iskejjel m'għaddewilix.

CARMELO ABELA: Jiena nixtieq li l-appell li għamilt inti fil-bidu ma neħduhx for granted.

Naħseb il-fatt li nafu, għax nisimgħu u għax niltaqgħu magħhom eċċ, li adoloxxenti minn 12-il sena 'il fuq qed jabbużaw minn sustanzi u mill-alkoħol u qed ikunu diġa' attivi sesswalment.

Fil-fatt, it-teenage pregnancies żdiedu u mhux naqsu, anke f'etajiet ta' taħt is-16-il sena.

Imma mbagħad ma jkollniex data f'idejna .… Id-data hija importanti mhux għall-kurżità, imma biex nieħdu azzjoni u nindirizzaw l-issue in kwestjoni.

DR ANDREW AZZOPARDI: Kif qed tgħid inti, aktar ma jkollok id-data li tkun f'idejk meta jkunu għadhom żgħar, aktar se ssir faċli biex tindirizza s-sitwazzjoni.

L-OASI jistgħu iktar jgħidu fuq din il-kwestjoni, imma, meta l-persuna tibda tikber, aktar se jiżdiedu l-komplikazzjonijiet tagħha, u l-variables jibdew isiru aktar ikkomplikati.

U dik irridu nħarsu lejha.

Jiena naqbel magħkom fuq dik tal-età ta' taħt is-16-il sena, però anke li minn 16-il sena 'il fuq, fejn qed ngħidu li aktar 'il fuq minn 40% jikkonsmaw l-alkoħol, u mbagħad hemm jekk hux kuljum, jekk hux fil-weekends jew jekk hux f'okkażjonijiet speċjali - li hija even worse - imma li qed ngħidu li dak il-persentaġġ huwa tant qawwi huwa sinifikanti.

Il-gambling hija diffikultà wkoll, u donnu li qiegħda tibda tgħolli rasha, u hawnhekk irridu noqogħdu attenti.

Qed nieħu gost ħafna li qed inżidu l-ekonomija anke f'termini tal-gambling u dan kollu, imma rridu noqogħdu attenti għax hawnhekk tidħol il-moralità.

Intom l-inqas nies li għandi bżonn naqsam magħkom dan il-ħsieb għax intom sensittivi, imma ma jistax ikollna ekonomija a skapitu tal-aspett ta' valuri u moralità.

CARMELO ABELA: Imma jien din iċ-ċifra qiegħed naraha baxxa.

DR ANDREW AZZOPARDI: Jien hekk naħseb ukoll.

CARMELO ABELA: Meta qed ngħidu 1.9%, qed naraha baxxa.

DR ANDREW AZZOPARDI: Ma tistax teħodlu rkaptu.

U jista' ikun li they are gambling - u din bħal tal-alkoħol u bħal ta' ħafna affarijiet oħra – imma ma jafux li hija kkonsidrata bħala gambling, jiġifieri jista' ikun li jien qed immur nilgħab il-kaxxa, imma għalija dik hija sempliċement logħba.

MICHAEL GONZI: Dan li qed tgħid huwa każ tipiku fid-drogi llum il-ġurnata, fejn l-importanti hu li jien ma nieħux eroina.

Ħafna miż-żgħażagħ ta' bejn it-13 u l-14-il sena jgħidu li għalihom l-importanti hu li ma jieħdux eroina!

U dik hi l-problema.

Ħaxixa mhijiex problema, l-ecstasy mhijiex problema u kokaina mhijiex problema.

L-agħar waħda hija l-eroina.

Il-bqija hemm dik il-mentalità, u jien dik li tinkwetani ħafna!

Pereżempju tinkwetani ċ-ċifra ta' 53% li jittolleraw id-drug addicts, fis-sens li hija xi ħaġa tajba, imma lili din tqajjimli ħafna mistoqsijiet oħrajn.

Jien għaliex nittollera lid-drug addicts?

Għax naraha orrajt li nuża d-drogi?

Dik id-diffikultà li nsib, u hemm ħafna underlying questions li forsi .… Dan l-istudju jiftaħ ħafna iktar bibien milli jirrispondi għall-mistoqsijiet.

Xi kultant ninkwieta, b'mod speċjali dwar il-mentalità taż-żgħażagħ illum li ma jarawx li hija problema li tabbuża minn ċerti tipi ta' sustanzi.

ANTHONY ZAMMIT: Il-problema tal-kokaina qiegħda tiżdied kullimkien, anke fost nies professjonali qiegħda tiżdied immens!

JUSTYNE CARUANA: Anzi pjuttost li jekk inti tkun f'ċerti ċrieki it's a must li tieħu!

MICHAEL GONZI: Trid tieħu bilfors, u jiena ninkwieta wkoll minħabba l-fatt li dan l-aħħar kien hemm studju mill-MCDDA tal-Aġenzija Ewropea fir-rigward tal- abbuż ta' sustanzi, fejn qalu li kienu qegħdin jipprevedu li l-ecstasy u l-meow meow drug se jitilgħu 'l fuq minħabba r-riċessjoni li hawn fl-Ewropa.

THE CHAIRMAN: Meta tgħid se titla' 'l fuq, qed tirriferi għall-prezz jew għall-konsum tagħha?

ONOR MICHAEL GONZI: Se tiżdied fil-konsum.

ANTHONY ZAMMIT: Il-meow meow drug u l-ecstasy huma iktar perikolużi għax you don't know what is their combination, u dik hija l-problema.

MICHAEL GONZI: Imma llum il-ġurnata tkun imħallta wkoll.

ONOR MICHAEL GONZI: Compared ma' barra, aħna f'ċerti aspetti we are lucky, but still għandna għalfejn ninkwetaw.

JUSTYNE CARUANA: Jien sirt naf li l-meow meow hija droga mingħand tifla ta' 11-il sena!

DR ANDREW AZZOPARDI: Dak huwa sample tad-data, imma hemm ħafna affarijiet oħra, u jien nixtieq li nisħaq fuq il-konflitt li semma' Noel meta konna qed nitkellmu fuq Eko Għawdex.

Il-valur ta' dan l-istudju huwa li niddibattu, u għalhekk napprezza li qed nagħmlu din id-diskussjoni għax hemm bżonn li nitkellmu fuqhom dawn l-affarijiet.

Għamilna ħafna żmien ingergru f'ħafna setturi, u għadna ngergru għax m'għandniex l-istatistika.

Issa għandna l-istatistika to start us off with, u mbagħad irridu nieħdu azzjoni.

CARMELO ABELA: Xtaqt inżid ftit ma' dak li qal Noel meta semma' li 53% taż-żgħażagħ jittolleraw id-drug addicts.

Meta ġieli kien hawn l-istatistika hawn Malta u jistaqsu lin-nies x'għandu jsir minnhom id-drug addicts, it-tweġiba kienet tkun li dawn għandhom jispiċċaw il-ħabs.

Meta tistaqsi din il-mistoqsija lil min għandu lil xi ħadd fil-familja li jieħu d-droga, dawn se jgħidulek li dak huwa vittma u allura m'għandux jispiċċa l-ħabs.

Mela hemmhekk ix-xena qiegħda tinbidel.

U allura tista' tkun ukoll interpretazzjoni differenti meta qed ngħidu li qed inkunu tolleranti, u meta qed jgħidu li jixtiequ juru aktar tolleranza miegħi talli jien qed nabbuża.

IS-SUR NOEL XERRI (Treatment and Rehabilitation Manager fl-OASI Foundation): Dak hu l-punt li kont qed nipprova nagħmel.

JUSTYNE CARUANA: Jista' ikun li anke huma jkunu parti minn dawn …

CARMELO ABELA: L-aċċessibilità tgħodd għal kullimkien, speċjalment waqt ċerti attivitajiet.

IS-SUR NOEL XERRI: U dak hu s-sabiħ ta' dan l-istudju li, minflok jagħtik ir-risposti, joħloqlok il-mistoqsijiet biex inti tkompli tanalizza.

THE CHAIRMAN: Jiena naħseb li llum ingħatajna informazzjoni estensiva ħafna fuq x'qed jiġri f'Għawdex, imma naħseb ukoll li minn din l-informazzjoni wieħed jista' jieħu idea ta' x'inhi r-realtà taż-żgħażagħ f'Malta.

Hawnhekk nixtieq nagħmel riflessjoni oħra.

Naħseb li għandna tliet suġġetti li wieħed jista' jiddiskuti, fosthom dak fuq Eko Għawdex.

Dan is-suġġett għandu realtà għalih, u m'għandniex nerġgħu niġu hawnhekk u niddiskutuh ma' xi ħaġa oħra, imma rridu niddiskutuh apparti.

Għalhekk tista' issirilna preżentazzjoni qasira, u mbagħad nagħmlu diskussjoni.

Imbagħad, naħseb li huwa importanti wkoll li jkollna diskussjoni mill-OASI fejn intom tkunu tistgħu taqsmu magħna l-informazzjoni u l-preokkupazzjonijiet tagħkom, kemm dawk relatati ma' Għawdex, kif ukoll dawk relatati ma' Malta.

Naħseb li bħala Kumitat tajjeb li jkollna s-suġġett tal-addictions, speċjalment fuq id-droga, għax ħafna drabi nisimgħu fuq id-droga, imma nispiċċaw niddiskutu addictions oħra u d-droga ninsewha.

Imma kif qed naraw mir-rapport li ppreżentalna Dr Azzopardi, d-droga hija wkoll parti importanti.

Mela dawn huma tliet suġġetti li rridu neħduhom separatament minn xulxin biex nagħmlulhom ġieħ, inkella jekk nibdew niġu hawnhekk f'laqgħa oħra u noqogħdu nisparaw fuq xulxin, nispiċċaw biex ma nikkonkludu fuq xejn.

L-iżjed ħaġa li se nipproponi, dejjem jekk ikun hawn il-qbil, hu li nipprovaw insibu tliet ġranet separati sabiex niddiskutu dawn it-temi.

L-ewwel waħda tkun fuq Eko Għawdex.

Imbagħad l-OASI, forsi jistgħu jibdew jippreparaw minn issa xi tip ta' preżentazzjoni, anke minn dak li joħroġ minn dan l-istudju, u b'hekk nużaw dan l-istess studju bħala pjattaforma għad-diskussjoni li rridu nagħmlu.

U dwar l-istatistika li għadha kemm ġiet mogħtija lilna, nistgħu niddiskutuha fl-ewwel laqgħa li jmiss.

Jien ma niddejjaq xejn jekk intom tridu tkunu preżenti għal-laqgħa li se ssir nhar it-Tlieta fit-3.30 p.m., fejn dan il-Kumitat se jkun qiegħed ilaqqa' diversi entitajiet u awtoritajiet differenti sabiex jiddiskutu dwar l-istudenti Għawdxin u l-problemi li jiltaqgħu magħhom.

This is not a question of arguing, imma se tkun fil-format question and answer: ingħatajna l-mistoqsijiet u s-suġġerimenti, u issa rridu nisimgħu minn min suppost jieħu d-deċiżjonijiet x'deċiżjonijiet qegħdin jittieħdu f'dak ir-rigward.

Aħna qegħdin nipprovaw nippermettu lilna nfusna nintużaw bħala pjattaforma ta' kisba ta' soluzzjoni, aktar milli sempliċement ta' diskussjoni mingħajr tmiem.

Issa jekk intom tridu tkunu preżenti hawnhekk, naħseb li jkun jagħmel sens, għaliex tista' tingħata informazzjoni relatata wkoll max-xogħol tagħkom.

Min irid ikun preżenti, merħba bih li jkun hawn nhar it-Tlieta fit-3.30 p.m., ħalli b'hekk inkunu nistgħu nkomplu d-diskussjoni li għamilna llum.

U hekk, imbagħad, inkomplu 'l quddiem id-diskussjonijiet varji li naħseb li għandna nkomplu niżviluppaw minn hawnhekk.

Għaldaqstant din id-diskussjoni ma ngħalqitx illum, imma naġġornaw għal data oħra.

L-Onor.

FREDERICK AZZOPARDI: Nixtieq nagħmel kumment żgħir.

Jiena għandi idea li kien sar studju ieħor ta' dan it-tip.

Allura forsi xi darba nistgħu niltaqgħu u nagħmlu paragun biex naraw fejn l-affarijiet l-aktar li qed imorru ħażin.

JUSTYNE CARUANA: Imma kif qal Dr Azzopardi, il-metodoloġija tar-riċerka kienet differenti, u għalhekk ma tistax tikkompara studju ma' ieħor.

FREDERICK AZZOPARDI: Tajjeb li jkollna idea, m'hemmx bżonn li nkunu bl-eżatt, imma almenu jekk nieħdu idea nkunu nistgħu naraw fejn huma l-ikbar problemi.

THE CHAIRMAN: Meta tippreparaw il-preżentazzjoni tal-OASI, ipprovaw agħtuna ħjiel biex wieħed jipprova jieħu trend, anke jekk hemm statistika minn xi rapporti oħrajn, jekk tridu tieħdu ħjiel minn fuqhom, tkunu qegħdin tagħtuna comparative exercise aħjar.

Mela l-laqgħa hija aġġornata għal data oħra li tiġi kkomunikata aktar tard.

Fit-8.50 p.m. il-Kumitat aġġorna għal data li għandha tiġi kkomunikata iktar tard.


KUMITAT PERMANENTI DWAR L-AFFARIJIET SOĊJALI

LAQGĦA NRU 130

It-Tlieta, 15 ta' Mejju, 2012

Il-Kumitat Permanenti dwar l-Affarijiet Soċjali ltaqa' fil-Palazz, il-Belt Valletta, fis-7.25 p.m.

L-Onor Edwin Vassallo, President tal-Kumitat, ippresieda.

Dr Elaine Birmingham, Research Analyst mal-Kumitat dwar l-Affarijiet Soċjali, kienet preżenti għal din il-laqgħa.

Il-President tal-Kumitat qal it-talba.

Il-Minuti tal-Laqgħa Nr.

129 li saret nhar It-Tlieta, 08 ta' Mejju, 2012 ġew konfermati.

Iċ-Chairman informa lill-Kumitat li kien irċieva din il-korrispondenza:

Dok 168 Email mingħand is-Sur David Agius, ex-surġent fil-korp tal-pulizija datata 12 ta' Mejju, 2012.

F'din l-email hemm talba mingħand is-Sur Agius sabiex jiltaqa' mal-Kumitat Permanenti dwar l-Affarijiet Soċjali.

L-Onor.

Edwin Vassallo qal li ma jsib l-ebda oġġezzjoni li jiltaqa' ma' din il-persuna sabiex jisma' it-talba tagħha.

Il-membri tal-kumitat qablu wkoll li jiltaqgħu ma' din il-persuna sakemm ma jiġix diskuss xi każ personali.

Preżentazzjoni minn Dr Andrew Azzopardi, Lecturer fl-Università ta' Malta.

Il-Kumitat stieden lil Dr Andrew Azzopardi Senior Lecturer fl-Università ta' Malta, lis-Sur Tony Zammit Direttur tal-Eco-Gozo, lil Miss Andrea Saliba Social Worker fl-OASI Foundation u lis-Sur Noel Xerri Treatment and Rehabilitation Manager fl-OASI Foundation.

Dr Andrew Azzopardi ppreżenta lill-Kumitat;

Wara kien hemm diskussjoni.

Id-diskussjoni fuq din l-istatistika ma spiċċatx u se titkompla f'laqgħa li titħabbar aktar tard.

Fit-20.50 p.m. il-Kumitat aġġorna għal data li għandha tiġi kkomunikata iktar tard.

SKRIVAN TAL-KUMITAT

PRESIDENT TAL-KUMITAT

Proceedings, agenda, minutes and transcripts of the parliamentary committees docx


IL-ĦDAX-IL PARLAMENT

KUMITAT PERMANENTI DWAR L-AFFARIJIET BARRANIN U EWROPEJ

LAQGĦA NRU.

L-Erbgħa, 16 ta' Mejju 2012

Il-Kumitat Permanenti dwar l-Affarijiet Barranin u Ewropej iltaqa' fil-Palazz, il-Belt Valletta, fis-6:50 p.m.

L-Onor Francis Zammit Dimech, President tal-Kumitat, ippresieda.

Preżenti wkoll kien hemm l-Onor Joseph Falzon.

L-Iskrivan tal-Kumitat qal it-talba.

Il-Kumitat ta l-permess sabiex fotografi u cameramen ta' diversi ġurnali u stazzjonijiet ikunu jistgħu jieħu ritratti u filmat tal-ewwel parti tal-laqgħa kif ukoll tal-ewwel parti tax-xhieda.

Il-Minuti tal-laqgħa numru 64 li saret fil-15 ta' Mejju 2012 kienu konfermati.

DISKUSSJONI MARBUTA MA' MOZZJONI NRU.

301 IPPREŻENTATA FL-20 TA' APRIL 2012 MILL-ONOR GEORGE VELLA U MILL-ONOR LUCIANO BUSUTTIL DWAR IR-RAPPREŻENTANT TA' MALTA GĦALL-UNJONI EWROPEA

Il-President tal-Kumitat għamel referenza għar-ruling mogħti mill-iSpeaker dak inhar stess u qiegħed kopja tiegħu fir-records tal-Kumitat:-

Dokument 1090 Deċiżjoni mogħtija mill-iSpeaker fis-seduta numru 474 tal-Erbgħa 16 ta' Mejju 2012 dwar proċeduri li kienu qegħdin jiġu applikati fil-Kumitat Permanenti dwar l-Afffarijiet Barranin u Ewropej dwar smigħ ta' xhieda fir-rigward ta' Mozzjoni Nru. 301.

Il-President tal-Kumitat ħabbar li fid-dawl tar-ruling tal-iSpeaker u wara kuntatti informali kien intlaħaq qbil li l-ewwel xhud kellu jkun l-Onor Lawrence Gonzi, Prim Ministru, u t-tieni xhud ikun is-Sur Richard Cachia Caruana, Rappreżentant Permanenti ta' Malta għall-Unjoni Ewropea.

Wara li l-Onor George Vella introduċa l-Mozzjoni Nru. 301, l-Onor Lawrence Gonzi, Prim Ministru, bil-ġurament qara stqarrija bħala parti mix-xhieda tiegħu dwar l-istess mozzjoni.

L-istqarrija tqassmet lill-Membri tal-Kumitat u tqiegħdet ukoll fir-records tal-Kumitat:-

Dokument 1091 Stqarrija bħala xhieda mogħtija mill-Prim Ministru, l-Onor Lawrence Gonzi, dwar Mozzjoni Nru. 301.

Wara kien hemm diskussjoni.

Fid-9.03 pm il-Kumitat aġġorna għal nhar it-Tnejn 21 ta' Mejju 2012 fis-6:30 pm b'din l-aġenda:

Konsiderazzjoni ta' proposti leġislattivi maħruġa mill-Unjoni Ewropea fir-rigward tal-osservanza tal-prinċipju tas-sussidjarjetà.

Diskussjoni marbuta ma' Mozzjoni Nru. 301 ippreżentata fl-20 ta' April 2012 mill-Onor George Vella u mill-Onor Luciano Busuttil dwar ir-Rappreżentant ta' Malta għall-Unjoni Ewropea – kontinwazzjoni.

Affarijiet oħra.

SKRIVAN TAL-KUMITAT

PRESIDENT TAL-KUMITAT


IL-ĦDAX-IL PARLAMENT

LAQGĦA NRU.

It-Tnejn, 21 ta' Mejju 2012

Il-Kumitat Permanenti dwar l-Affarijiet Barranin u Ewropej iltaqa' fil-Palazz, il-Belt Valletta, fis-6:35 p.m.

Preżenti wkoll kien hemm l-Onor Joseph Falzon u l-Onor Jeffrey Pullicino Orlando.

L-Iskrivan tal-Kumitat qal it-talba.

Il-Minuti tal-laqgħa numru 65 li saret fis-16 ta' Mejju 2012 kienu konfermati.

KONSIDERAZZJONI TA' PROPOSTI LEĠISLATTIVI MAĦRUĠA MILL-UNJONI EWROPEA FIR-RIGWARD TAL-OSSERVANZA TAL-PRINĊIPJU TAS-SUSSIDJARJETÀ

Rigward il-Proposta għal Regolament tal-Kunsill dwar l-eżerċizzju tad-dritt li tittieħed azzjoni kollettiva fil-kuntest tal-libertà talistabbiliment u l-libertà li tagħti servizz (Kumm(2012)130), il-Kumitat kellu għal konsiderazzjoni tiegħu dawn id-dokumenti:-

Dokument 1092 Proposta għal Regolament tal-Kunsill dwar l-eżerċizzju tad-dritt li tittieħed azzjoni kollettiva fil-kuntest tal-libertà talistabbiliment u l-libertà li tagħti servizz (Kumm(2012)130);

Dokument 1093 Ir-rapport preliminari mħejji mir-research analyst tal-Kumitat;

Dokument 1094 Rapport dettaljat u abbozz ta' opinjoni motivata magħmula minn Prof. Peter G. Xuereb; u

Dokument 1095 Il-pożizzjoni tal-Gvern fuq din il-proposta kif komunikata mill-Ministru tal-Ġustizzja, Kunsultazzjoni Pubblika u l-Familja.

Prof. Peter G. Xuereb għamel preżentazzjoni dwar ir-rapport li ħejja fuq din il-proposta.

Il-Kumitat qabel li l-proposta għal Regolament tal-Kunsill dwar l-eżerċizzju tad-dritt li tittieħed azzjoni kollettiva fil-kuntest tal-libertà talistabbiliment u l-libertà li tagħti servizz (Kumm(2012)130) tmur kontra l-prinċipju tas-sussidjarjetà u adotta l-opinjoni motivata kif magħmula minn Prof. Peter Xuereb.

Il-Kumitat inkariga lill-President tal-Kumitat sabiex jippreżenta din l-opinjoni motivata lill-iSpeaker biex min-naħa tiegħu jressaqha għall-approvazzjoni tal-Kumitat Permanenti dwar ix-Xogħol tal-Kamra.

Fir-rigward tal-Proposta għal Direttiva tal-Parlament Ewropew u tal-Kunsill dwar l-infurzar tad-Direttiva 96/71/KE dwar l-impjieg ta' ħaddiema fil-qafas ta' prestazzjoni ta' servizzi (Kumm(2012)131), il-Kumitat kellu għal konsiderazzjoni tiegħu dawn id-dokumenti:-

Dokument 1096 Proposta għal Direttiva tal-Parlament Ewropew u tal-Kunsill dwar l-infurzar tad-Direttiva 96/71/KE dwar l-impjieg ta' ħaddiema fil-qafas ta' prestazzjoni ta' servizzi (Kumm(2012)131);

Dokument 1097 Ir-rapport preliminari mħejji mir-research analyst tal-Kumitat;

Dokument 1098 Rapport dettaljat magħmul minn Prof. Peter G. Xuereb; u

Dokument 1099 Il-pożizzjoni tal-Gvern fuq din il-proposta kif komunikata mill-Ministru tal-Ġustizzja, Kunsultazzjoni Pubblika u l-Familja.

Il-Kumitat qabel li l-proposta għal Direttiva tal-Parlament Ewropew u tal-Kunsill dwar l-infurzar tad-Direttiva 96/71/KE dwar l-impjieg ta' ħaddiema fil-qafas ta' prestazzjoni ta' servizzi (Kumm(2012)131) ma tmurx kontra l-prinċipju tas-sussidjarjetà.

DISKUSSJONI MARBUTA MA' MOZZJONI NRU.

301 IPPREŻENTATA FL-20 TA' APRIL 2012 MILL-ONOR GEORGE VELLA U MILL-ONOR LUCIANO BUSUTTIL DWAR IR-RAPPREŻENTANT TA' MALTA GĦALL-UNJONI EWROPEA - KONTINWAZZJONI

L-Onor Francis Zammit Dimech, President tal-Kumitat, ilmenta mir-rappurtaġġ li kien sar minn ONE News u Maltastar.com dwar mawra li kellu jagħmel fl'Imdina nhar il-Ħadd 20 ta' Mejju biex jattendi laqgħa tal-Henley Alumni Association u dwar laqgħa qasira li huwa kellu ħdejn Kastilja mar-Rappreżentant ta' Malta għall-Unjoni Ewropea, is-Sur Richard Cachia Caruana, dak inhar stess liema avvenimenti ma kellhomx x'jaqsmu mad-diskussjoni li qiegħda ssir f'dan il-Kumitat.

L-Onor George Vella ilmenta mir-rappurtaġġ dispreġjattiv minn sezzjoni tal-media fil-konfront tiegħu u ta' Membri oħra tal-Oppożizzjoni.

L-Onor George Vella għamel referenza u ppreżenta lill-Kumitat dawn id-dokumenti:-

Dokument 1100 Kopja tad-diskorsi li saru fil-laqgħat tal-Kumitat dwar l-Affarijiet Barranin u Ewropej fis-7 ta' Lulju 2008 u fl-14 ta' Jannar 2009 b'referenza għal Partnership for Peace.

Il-Prim Ministru, fil-kors tax-xiehda tiegħu, ippreżenta lill-Kumitat dawn id-dokumenti:-

Dokument 1101 Kopja ta' dokument (Ref: 7595/03/REV 1) li s-Security Committee bagħat lill-COREPER/Kunsill tal-Unjoni Ewropea fil-25 ta' Marzu 2003 bis-suġġett: Security-related provisions applicable to acceding States during the interim period;

Dokument 1102 Kopja ta' dokument (Ref: 8412/03) li s-Segretarjat Ġenerali tal-Kunsill Ewropew bagħat lid-delegazzjonijiet fl-10 ta' April 2003 bis-suġġett: Distribution of EU classified information to acceding States – Situation of Cyprus and Malta;

Dokument 1106 Kopja ta' żewġ artikli mill-ġurnal The Malta Independent u The Malta Independent on Sunday tat-28 ta' Frar u t-13 ta' Marzu 2005 rispettivament bit-titlu: Turkey blocking Malta and Cyprus from taking part in joint NATO-EU meetings;

Dokument 1107 Kopja ta' artiklu mill-ġurnal The Times tal-25 ta' April 2005 bit-titlu: EU-NATO talks stall over Malta, Cyprus and EU-NATO cooperation;

Dokument 1108 Kopja ta' artiklu mill-ġurnal l-Orizzont tas-27 ta' April 2005 bit-titlu: Jinkixef il-ksur tal-newtralità;

Dokument 1109 Kopja ta' żewġ artikli ta' The New York Times bit-titli: As EU and NATO enlarge, trust weakens for sharing of intelligence u EU and NATO vie to set trans-Atalantic agenda ppubblikati fit-12 ta' Novembru 2004 u d-19 ta' Frar 2005 rispettivament;

Dokument 1112 Kopja ta' ittra tas-Sur Richard Cachia Caruana, Rappreżentant Permanenti ta' Malta għall-Unjoni Ewropea lill-Ms Michelle Eisenbarth, Diplomatic Advisor to the Prime Minister of Luxembourg fl-1 ta' Ġunju 2005 dwar EU-NATO Relations flimkien ma' kopja ta' Non-Paper: Malta-NATO question;

Dokument 1113 Kopja tal-Ftehim bejn il-Gvern ta' Malta u l-Gvern tar-Repubblika Demokratika tal-Poplu tal-Korea dwar assistenza militari ffirmat fil-25 ta' Marzu 1982; u

Dokument 1114 Kopja tas-Security Agreement bejn il-Gvern ta' Malta u n-NATO iffirmat fil-11 ta' April 1996.

Fid-9.03 pm il-Kumitat aġġorna għal nhar it-Tlieta 22 ta' Mejju 2012 fis-7:30 pm b'din l-aġenda:

Diskussjoni marbuta ma' Mozzjoni Nru. 301 ippreżentata fl-20 ta' April 2012 mill-Onor George Vella u mill-Onor Luciano Busuttil dwar ir-Rappreżentant ta' Malta għall-Unjoni Ewropea – kontinwazzjoni.

Affarijiet oħra.

SKRIVAN TAL-KUMITAT

PRESIDENT TAL-KUMITAT


IL-ĦDAX-IL PARLAMENT

KUMITATI TAL-KAMRA TAD-DEPUTATI

KUMITAT PERMANENTI DWAR L-AFFARIJIET tal-familja

AVVIŻ

Laqgħa Nru. 8

It-Tlieta, 22 ta' Mejju 2012 fis-7:00pm

L-Onor Jean Pierre Farrugia, President tal-Kumitat dwar l-Affarijiet tal-Familja, javża li l-Kumitat se jiltaqa' nhar it-Tlieta, 22 ta' Mejju, 2012 fis-7:00 p.m. fil-Kamra tal-Kumitati fil-Palazz il-Belt b'din l-aġenda:-

"Tħejjija Xierqa Qabel Żwieġ Ċivili."

Diskussjoni mad-Direttur Ġenerali tar-Reġistru Pubbliku.

Affarijiet oħra.


KUMITAT PERMANENTI DWAR L-AFFARIJIET tal-Familja

LAQGĦA NRU 8

It-Tlieta, 22 ta' Mejju, 2012

Il-Kumitat Permanenti dwar l-Affarijiet tal-Familja ltaqa' fil-Palazz, il-Belt Valletta, fis-7:16 p.m.

L-Onor Jean Pierre Farrugia, President tal-Kumitat, ippresieda.

Il-President tal-Kumitat qal it-talba.

Il-Minuti tal-Laqgħa Nr.

7, li saret nhar it-Tnejn 23 ta' April 2012, ġew konfermati.

Tħejjija Xierqa Qabel Żwieġ Ċivili.

Il-Kumitat irriżuma d-diskussjoni fuq dan is-suġġett mil-Laqgħa 4 tat-Tlieta 21 ta' Frar 2012.

Il-Kumitat stieden lil Dr Stephanie Pappalardo, Direttur Ġenerali tar-Reġistru Pubbliku u l-Artijiet u s-Sinj Ermelinda Zahra, Direttur tar-Reġistru Pubbliku biex jieħdu sehem fil-Kumitat.

Dokument 13 Statistika dwar Żwiġijiet Jannar 2005 – April 2012.

Rapport maħuġ mir-Reġistru Pubbliku ta' Malta għal użu tal-Kumitat dwar l-Affarijiet tal-Familja

Il-Kumitat stieden ukoll lill-Mons Philip Calleja u lis-Sinj Antoinette Giglio biex jieħdu sehem fil-Kumitat.

Wara kien hemm diskussjoni.

Fit-8:16 p.m. il-Kumitat ikkonkluda fuq is-suġġett u aġġorna għal data li għandha titħabbar iktar tard.

SKRIVANA TAL-KUMITAT

PRESIDENT TAL-KUMITAT


IL-ĦDAX-IL PARLAMENT

KUMITAT PERMANENTI DWAR L-AFFARIJIET BARRANIN U EWROPEJ

LAQGĦA NRU.

It-Tlieta, 22 ta' Mejju 2012

Il-Kumitat Permanenti dwar l-Affarijiet Barranin u Ewropej iltaqa' fil-Palazz, il-Belt Valletta, fis-7:37 p.m.

L-Onor Francis Zammit Dimech, President tal-Kumitat, ippresieda.

Preżenti wkoll kien hemm l-Onor Joseph Falzon.

L-Iskrivan tal-Kumitat qal it-talba.

Il-Kumitat ta l-permess sabiex fotografi u cameramen ta' diversi ġurnali u stazzjonijiet ikunu jistgħu jieħu ritratti u filmat tal-ewwel parti tal-laqgħa kif ukoll tal-ewwel parti tax-xhieda.

Il-Minuti tal-laqgħa numru 66 li saret fit-16 ta' Mejju 2012 kienu konfermati.

DISKUSSJONI MARBUTA MA' MOZZJONI NRU.

301 IPPREŻENTATA FL-20 TA' APRIL 2012 MILL-ONOR GEORGE VELLA U MILL-ONOR LUCIANO BUSUTTIL DWAR IR-RAPPREŻENTANT TA' MALTA GĦALL-UNJONI EWROPEA - KONTINWAZZJONI

Il-Kumitat irriżuma d-diskussjoni fuq din il-mozzjoni mit-Tnejn 21 ta' Mejju 2012.

Il-Prim Ministru kompla jagħti x-xiehda tiegħu u ppreżenta lill-Kumitat dawn id-dokumenti:-

Dokument 1115 Kopja ta' memorandum li r-Rappreżentant ta' Malta għall-Unjoni Ewropea bagħat lill-Prim Ministru fid-9 ta' Novembru 2004 bis-suġġett: Normalisation of Malta's position vis-à-vis present and future EU-NATO relations;

Dokument 1116 Kopja tal-parir legali li l-Avukat Ġenerali ta lill-Prim Ministru fit-22 ta' Mejju 2012 dwar id-definizzjoni ta' trattat internazzjonali skont l-Att dwar ir-Ratifika ta' Trattati (Kap. 304); u

Dokument 1117 Siltiet minn aħbarijiet, programmi u artikli li xxandru jew kienu ppubblikati minn Public Broadcasting Services, di-ve.com, The Times, timesofmalta.com, One TV u Maltastar flimkien ma' silta mid-diskors tal-laqgħa tal-Kumitat dwar l-Affarijiet Barranin u Ewropej tal-15 ta' Mejju 2012, rigward il-Mozzjoni Nru. 301 li tinsab quddiem il-Kumitat.

Fid-9.20 pm il-Kumitat aġġorna għal nhar it-Tlieta 29 ta' Mejju 2012 fis-6:30 pm b'din l-aġenda: tat-Turiżmu, l-Ambjent u l-Kultura

Diskussjoni marbuta ma' Mozzjoni Nru. 301 ippreżentata fl-20 ta' April 2012 mill-Onor George Vella u mill-Onor Luciano Busuttil dwar ir-Rappreżentant ta' Malta għall-Unjoni Ewropea – kontinwazzjoni.

Affarijiet oħra.

SKRIVAN TAL-KUMITAT

PRESIDENT TAL-KUMITAT


IL-ĦDAX-IL PARLAMENT

KUMITATI TAL-KAMRA TAD-DEPUTATI

KUMITAT PERMANENTI DWAR L-AFFARIJIET SOĊJALI

AVVIŻ

Laqgħa Nru. 131

It-Tlieta, 22 ta' Mejju, 2012

L-Onor Edwin Vassallo, President tal-Kumitat dwar l-Affarijiet Soċjali javża li l-Kumitat se jiltaqa' nhar it-Tlieta, 22 ta' Mejju, 2012 fit-3.30 p.m. fil-Kamra tal-Kumitati fil-Palazz il-Belt b'din l-aġenda:-

Diskussjoni bejn il-Grupp Universitarji Għawdxin u numru ta' rappreżentanti minn diversi ministeri u entitajiet pubbliċi dwar problemi li jiltaqgħu magħhom studenti Għawdxin li jiġu jistudjaw Malta.

Affarijiet oħra.